THE TIMES OF MALTA b’ritratt tal-kap tal-Oppożizzjoni u Kap tal-Partit Nazzjonalista, Simon Busuttil waqt il-konvenzjoni ġenerali tal-Partit Nzzjonalista bit-tema ‘IdeaMalta’. L-istorja tgħid li il-kap Nazzjonalista wiegħed li l-partit għandu jibqa’ qrib in-nies. Rapport ieħor jgħid li l-akbar żewġ banek kummerċjali f’Malta – il-Bank of Valletta u l-HSBC Malta kisbu ċertifikat tajjeb mill-Bank Ċentrali Ewropew, hekk kif għaddew b’marġini tajba l-istress test rigorus li sar mill-Bank Ċentrali Ewropew. L-ORIZZONT tikkwota lill-Prim Ministru Joseph Muscat li waqt attività politika f’ Ħaż-Żabbar qal li l-58 ċenteżmu għall-għoli tal-ħajja mhix biżżejjed, u mhux se jiġġustifikha għax qiegħed fil-Gvern. Għaldaqstant qal li fil-budget il-Gvern għandu dmir li jgħin lin-nies li l-aktar għandhom jiġu mwieżna. Bit-titlu ‘Tqala Sigrieta’, storja oħra tirrakonta storja ta’ raġel li martu bdiet twelled ħdejh bla ma kien jaf li kienet tqila. Jgħid li dak il-ħin ħaseb li kien qiegħed joħlom. Il-ġurnal jgħid li din hi silta minn rakkont li ta r-raġel fil-Qorti, f’kawża ta’ separazzjoni li għadha kemm ġiet deċiża fl-aħħar jiem. Ir-ritratt fl-ewwel paġna juri l-ilwien tal-qargħa ħamra. THE MALTA INDPENDENT b’ritratt tal-President ta’ Malta waqt l-ewwel edizzjoni tal-ġirja bir-roti u l-muturi li saret ilbieraħ biex jinġabru fondi għall-Malta Community Chest Fund. Dan il-ġurnal ukoll jirraporta r-riżultat pożittiv li ġabu l-akbar żewġ banek kummerċjali f’Malta. Madankollu, jgħid li 13-il bank Ewropew mill-130 bank meqjusa kbar fl-Ewropa analiżat weħlu minn dan l-istress test u se jkollhom isibu għaxar biljun ewro oħra biex jilqgħu għal xi kriżi fil-ġejjieni. Rapport ieħor jgħid li skont ċifri uffiċjali 15-il Cruise Liner mistennija jidħlu f’Għawdex bejn April u Novembru tas-sena d-dieħla, iżda aktar kmieni din is-sena kien ingħad li se jkunu 24. IN-NAZZJON tgħid li l-mira tal-Partit Nazzjonalista hi l-ħolqien tal-ġid. Il-kap tal-Oppożizzjoni u kap Nazzjonalista Simon Busuttil ilbieraħ qal li l-mira ewlenija tal-Partit Nazzjonalista meta jerġa’ jikseb il-fiduċja tal-poplu u jerġa jkun fil-gvern, mhix kif se jintefqu l-flus imma l-ħolqien tal-ġid. Dan il-ġurnal ikompli jinvestiga t-traffiku uman ta’ asjatiċi lejn Malta u jgħid li investigazzjonijiet intensivi mill-pulizija b’rabta ma’ dan il-każ twaqqfu ħesrem wara pressjoi biex il-pulizija ma tkomplix tipproċedi.